審計署 (香港)

審計署係香港特別行政區政府轄下嘅獨立部門，亦係香港歷史最長嘅部門之一，專責幫香港政府條數核數。

史 
英軍喺香港成立殖民地之後，1844年已經委任謝利做第一位核數總長，直接向英國當時嘅殖民地帳目核數局局長匯報。自1867年，港英政府帳目由當地政府負責審計，但係喺某尐情況下，仍要交由倫敦嘅主計審計長審計。

1910年5月，香港核數署正式成立。1947年，香港核數署署長嘅職銜改名做總監，而代表佢出掌屬土核數署嘅主管嘅職銜就改名做核數署署長。

隨住英國殖民地政策轉變，1971年年底廢除咗總監一職，設喺倫敦嘅中央核數機構都摺咗。有關方面決定屬土嘅審計工作應該由當地嘅核數署主管負責，並要求各屬土制定法例，落實呢項決定。

香港嘅《核數條例》喺1971年12月制定，具體界定核數署署長嘅委任、任期、職責同埋權力，並就政府帳目嘅審計同報告訂定條文。根據嗰條條例，核數署署長係政府帳目嘅外部審計師，有好大權力，可以查政府部門嘅記錄，又可以要求任何公職人員作出解釋，同埋提供佢認為執行職務所需的資料。喺根據嗰條條例執行職責同埋行使權力時，核數署署長唔使聽任何人或者機構嘅指令或者受佢哋控制。

1978年，嗰陣時嘅立法局成立政府帳目委員會，負責審計報告等事宜。1986年，立法局同核數署制定衡工量值嘅審計準則，正式處理部門嘅效率問題。

香港主權移交，《香港基本法》第58條訂明，香港特別行政區設立審計署，獨立運作，對香港特別行政區行政長官負責，而審計署署長重成為咗香港特別行政區政府嘅主要官員之一，要由中華人民共和國國務院任命。核數署於是改名做審計署，阿頭係審計署署長。

署長 
審計署署長係香港公職人員，根據《香港法例》第122章《核數條例》執行職務時，唔使聽任何人或者機構嘅指令。署長由行政長官提名，國務院委任。

而家審計署署長每年向立法會主席呈交三份報告書，一份根據《核數條例》第12條嘅規定，每年要呈交一份政府帳目；同埋兩份關乎衡工量值式審計結果。審計署署長報告書會由政府帳目委員會按照《核數條例》第12條同埋《立法會議事規則》第2501章第72條嘅規定，進行審議。

GovHK 香港政府一站通：審計署署長  孫德基, BBS, JP
 審計署署長的任務
 審計署署長報告書

歷任首長 
審計署成立咗百幾年，首長個名轉過好幾次。

核數總長
 謝利
 凱恩
 默瑟
 倫尼
 奧斯汀
 馬什
 斯圖爾特

核數長
 尼科爾
 費利普斯
 科利森
 波拉德

核數署署長
 鄭凌志
 卡特
 庫珀
 白列鼎
 華爾雅
 黎義孚
 司徒勤
 韓智
 鄭寧
 陳彥達 

審計署署長
 陳彥達
 鄧國斌
 孫德基
 朱乃璋

Audit Commission | 香港審計署
 《香港法例》第122章《核數條例》

香港政府部門